**MAGÁNSZEMÉLYEK KOMMUNÁLIS ADÓJA**

A helyi adókról szóló 1990. évi C. törvény és a helyi adókról szóló 27/2016. (VII. 5.) Önkormányzati Rendelet értelmében a **magánszemélyeket kommunális adókötelezettség** terheli, melyet többek között azok a személyek kötelesek bejelenteni (bevallani) és megfizetni, akik a naptári év első napján az építmény tulajdonosai, kapcsolódó vagyoni értékű jog (pl. haszonélvezeti jog) jogosítottjai, illetve meghatározott bérleti jogviszonyok esetén.

Az adó **alanya** az a magánszemély, aki az önkormányzat illetékességi területén építmény-, valamint telek tulajdonjogával, továbbá nem magánszemély tulajdonában álló lakás bérleti jogával rendelkezik. **Az adóalany csak magánszemély lehet**. A kommunális adókötelezettség keletkezése szempontjából **az év első napján fennálló állapot az irányadó**.

Az adókötelezettség a használatbavételi, illetőleg a fennmaradási engedély jogerőre emelkedését követő év első napján keletkezik.

**Mentesül** az adó megfizetése alól a nem lakás céljára szolgáló építmény, a telek, a tanya lakcím-megnevezésű építmény kötelezettje, a lakásbérlő (amennyiben a bérelt lakás után építményadót fizet az építményadó adóalanya), a 70. életévet tárgyév január 1-jéig betöltött személy és az a házaspár, ahol a házastársak egyike a 70. életévet tárgyév január 1-jéig betöltötte (ezen mentesség csak egy lakás céljára szolgáló építmény után illeti meg az adóalanyt), illetve kérelemre időskorúak járadékában, egészségkárosodási és gyermekfelügyeleti támogatásban vagy az önkormányzat által gyógyszerköltség támogatásban részesülő adóalany.

Az adózó a **bevallási** **kötelezettségnek** a keletkezéstől, illetve annak változásától számított **15 napon belül** köteles eleget tenni az erre szolgáló nyomtatványon.

* Ezt azoknak is teljesíteniük kell, akik részére az önkormányzati rendelet adómentességet biztosít, mentességükről a bevallási nyomtatvány megfelelő részén nyilatkozhatnak. Fontos kiemelni, hogy bevallási kötelezettségük ebben az esetben is fennáll.
* Az ingatlan tulajdonjogának, vagyoni értékű jogának (pl. haszonélvezeti jog) változása esetén az érintett felek **kötelesek** a **Hajdúnánási Közös Önkormányzati Hivatal Adóügyi Csoportját** **bevallás formájában értesíteni**, hiszen ezek a változások egyéb szervezetektől automatikusan nem továbbítódnak hivatalunk felé.
* Több tulajdonos esetén a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.
* **A bevallási kötelezettség elmulasztása, az adó késedelmes megfizetése szankciót von maga után.**

Hajdúnánás Városi Önkormányzat Magánszemélyek kommunális adója beszedési számla:

**11738077-15372662-02820000**

Helyi adóügyi kérdésekben részletes tájékoztatás található Hajdúnánás honlapján, illetve további információ kérhető a Hajdúnánási Közös Önkormányzati Hivatal Közgazdasági Irodája Adóügyi Csoportjának munkatársaitól.

**Hajdúnánási Közös Önkormányzati Hivatal Adóügyi Csoportja**